Lögreglan á Nýja-Sjálandi ætlar að freista þess að sækja lík þeirra sem fórust í eldgosi á Hvítueyju í fyrramálið . Miklar líkur eru á öðru gosi fljótlega og segir lögregla að unnið verði hratt . Talið er að átta hið minnsta séu á eyjunni og eru engar líkur á að þeir séu á lífi . Átta til viðbótar eru látnir og 20 eru á gjörgæslu vegna brunasára sem þeir hlutu þegar gosið hófst skyndilega . Tugir ferðamanna voru á eyjunni þegar eldgosið hófst og sumir þeirra ofan í gígnum . Samkvæmt GeoNet , náttúruvár-upplýsingasíðu Nýja-Sjálands , eru 50 - 60% líkur á öðru eldgosi innan sólarhrings . Örvænting fjölskyldna þeirra sem enn eru á eyjunni eykst með degi hverjum og að sögn lögreglu verður allt gert til þess að koma líkamsleifum þeirra heim í fyrramálið . Á blaðamannafundi í dag sagði Mike Clement aðstoðaryfirlögregluþjónn að yfirvöld hafi samþykkt áætlun um að sækja líkamsleifarnar þrátt fyrir hættuna á öðru eldgosi . „ Vonum að það verði engin mistök gerð , “ sagði hann . „ Þetta er ekki hættulaus áætlun . “ Átta sérfræðingar úr nýsjálenska hernum munu í fyrramálið fara á Hvítueyju og gera allt sem í þeirra valdi stendur til að sækja líkamsleifar allra þeirra sem þar eru . Lögreglan hefur farið í eftirlitsflug yfir eyjuna og þannig hefur tekist að finna sex lík . Ekki er vitað hvar lík tveggja eru og afar takmarkaðir möguleikar eru á að leita ítarlega .